2. ปัจจัยความเสี่ยง

2.1 ความเสี่ยงด้านการตลาด

ตลาดส่งออกผลิตภัณฑ์เครื่องใช้ในครัวเรือนที่ทำจากเมลามีนมีการแข่งขันพอสมควร
โดยเฉพาะคู่แข่งจากต่างประเทศ
แม้ว่าคุณภาพสินค้าโดยรวมจากต่างประเทศจะด้อยกว่าคุณภาพสินค้าของบริษัทฯ
แต่ก็มีผู้ผลิตต่างประเทศบางรายที่พยายามพัฒนาศักยภาพด้านการผลิตให้สูงขึ้น
นำเสนอสินค้าเมลามีนที่มีคุณภาพใกล้เคียงกับของบริษัทฯ
หรือทำการผลิตสินค้าลอกเลียนแบบและลวดลายแต่ไม่ได้คุณภาพโดยขายในราคาต่ำ นอกจากนี้
นโยบายของรัฐบาลไทยที่ได้ประกาศปรับค่าแรงขั้นต่ำเป็น 300 บาทต่อวันทั่วประเทศในปี พ.ศ.
2555 และ พ.ศ. 2556
ทำให้ผลิตภัณฑ์เครื่องใช้ในครัวเรือนของบริษัทฯซึ่งต้องใช้แรงงานคนเป็นหลักในการผลิต
ต้องเสียเปรียบด้านต้นทุนการผลิตที่สูงขึ้น
อาจทำให้สูญเสียส่วนแบ่งทางการตลาดในตลาดที่ยังมิได้คำนึงถึงคุณภาพสินค้า
ประกอบกับกลุ่มสหภาพยุโรปซึ่งเป็นกลุ่มประเทศที่มีความสำคัญต่อตลาดส่งออกสินค้าเมลามีนก็มีภาวะเศรษฐกิจที่ยังไม่ฟื้นตัวในปี
พ.ศ. 2555 จึงส่งผลให้รายได้จากการส่งออกสินค้าเมลามีนของบริษัทฯไม่เติบโตได้อย่างที่ควร
ดังนั้น บริษัทฯจึงได้วางแนวทางรองรับความเสี่ยงดังนี้

1)  ร่วมพัฒนาวัตถุดิบกับผู้ผลิตเพื่อให้วัตถุดิบมีความเหมาะสมกับเทคโนโลยีการผลิตและนวัตกรรมใหม่ๆ
    ที่นำมาใช้กับผลิตภัณฑ์ของบริษัทฯมากขึ้น ตลอดจนเหมาะสมกับมาตรฐานของแต่ละประเทศ

2)  ปรับปรุงประสิทธิภาพการผลิต โดยการลงทุนด้านเทคโนโลยีที่ทันสมัย
    ตลอดจนพัฒนาระบบการทำงาน เพื่อให้สินค้าเมลามีนมีต้นทุนลดลง

3)  นำระบบ TPM (Total Productive Maintenance)
    เพื่อปรับปรุงและพัฒนาประสิทธิภาพในการบำรุงรักษาเครื่องจักร
    รวมทั้งการควบคุมคุณภาพอย่างต่อเนื่อง โดยให้พนักงานทุกฝ่ายมีส่วนร่วม

4)  เน้นการอนุรักษ์พลังงานเพื่อลดค่าใช้จ่ายด้านพลังงาน
    และสร้างการมีส่วนร่วมและจิตสำนึกให้พนักงานตระหนักและร่วมมือในการประหยัดพลังงาน

5)  ฝึกอบรมพนักงานฝ่ายผลิตเพื่อเพิ่มทักษะในการผลิตให้สูงขึ้น
    และปลูกฝังจิตสำนึกในการผลิตสินค้าที่มีคุณภาพ

6)  ขยายฐานลูกค้าและช่องทางการจัดจำหน่ายสินค้าของบริษัทฯในกลุ่มประเทศอาเซียนเพื่อรองรับการรวมเป็นตลาดเดียวกันในปี
    พ.ศ. 2558

7)  ขยายฐานการส่งออกไปต่างประเทศ รวมถึงประเทศที่มีข้อตกลงการค้าเสรี (FTA)
    ซึ่งมีภาษีศุลกากรที่ต่ำสำหรับการนำเข้า มีปริมาณความต้องการสินค้าสูง มีกำลังซื้อ
    และเน้นคุณภาพสินค้าเป็นหลัก

8)  พัฒนาและเพิ่มความหลากหลายของสินค้า รูปทรง ตลอดจนเสนอขายสินค้าตามรูปแบบ
    มาตรฐาน และลักษณะการใช้งานตามที่ลูกค้าต้องการแต่ละประเทศ

9)  ขยายฐานการตลาดในประเทศเวียดนาม
    ซึ่งมีศักยภาพทั้งด้านการเติบโตทางเศรษฐกิจที่ต่อเนื่องและจำนวนประชากร
    โดยผ่านช่องทางการจัดจำหน่ายขายส่ง ขายปลีกผ่านร้านค้า Hypermarket และ Modern
    Trade ตลอดจนลูกค้าสถาบัน ได้แก่ โรงแรม ภัตตาคาร ร้านอาหารต่างๆ เป็นต้น นอกจากนี้
    ด้วยความได้เปรียบทางด้านค่าจ้างและจำนวนแรงงาน
    ทำให้บริษัทฯมีโอกาสที่จะพัฒนาและขยายฐานการผลิตในประเทศเวียดนามเพื่อรองรับการขยายตัวของความต้องการสินค้าของตลาดในแถบเอเชียตะวันออกเฉียงใต้
    และเอเชียตะวันออก ซึ่งในปี พ.ศ. 2555
    บริษัทย่อยของบริษัทฯในประเทศเวียดนามได้ลงทุนขยายพื้นที่การผลิตเพื่อรองรับแผนการเพิ่มอัตรากำลังการผลิตแล้ว

10) สร้างฐานการตลาดที่มั่นคงในประเทศอินเดียผ่านช่องทางผู้จัดจำหน่ายหลายราย
    และในไตรมาส 1 ปี พ.ศ. 2556
    คณะกรรมการบริษัทมีมติอนุมัติให้บริษัทฯจัดตั้งบริษัทในประเทศอินเดียเพื่อผลิตและจำหน่ายผลิตภัณฑ์เครื่องใช้ในครัวเรือนที่ทำจากเมลามีน
    ซึ่งบริษัทฯจะเป็นผู้ลงทุนในบริษัทจัดตั้งใหม่แต่เพียงผู้เดียว
    โดยมีวัตถุประสงค์หลักเพื่อบรรเทาปัญหาการขาดแคลนแรงงานและค่าแรงงานที่สูงในประเทศไทย
    ตลอดจนรองรับกับการขยายตัวของตลาดและความต้องการสินค้าของกลุ่มประเทศในแถบเอเชียใต้และตะวันออกกลางที่มีมากขึ้น
    บริษัทฯคาดว่าจะดำเนินการจัดตั้งบริษัทและจัดหาที่ดินเพื่อก่อสร้างโรงงานได้ในปี พ.ศ. 2556

11) ศึกษาและแสวงหาโอกาสจากนโยบายเปิดตลาดและส่งเสริมการลงทุนของรัฐบาลประเทศพม่า

12) ทำกิจกรรมทางการตลาดและส่งเสริมการขายเพื่อเสริมสร้างตราสินค้าอย่างต่อเนื่อง

13) ประชาสัมพันธ์ให้ลูกค้ามีความรู้ความเข้าใจในตัวสินค้ามากขึ้น
    และทราบถึงอันตรายจากการใช้สินค้าเมลามีนที่ไม่มีคุณภาพที่นำสารที่เป็นอันตรายต่อร่างกายมาเป็นส่วนผสมในการผลิต

14) พัฒนาและปรับปรุงสินค้าและกระบวนการผลิตเพื่อความเป็นมิตรกับสิ่งแวดล้อม
    โดยการพัฒนาสินค้าที่สามารถย่อยสลายเองได้ตามธรรมชาติและความพยายามลดปริมาณของเสีย

ส่วนตลาดภายในประเทศ ซึ่งมีคู่แข่งในธุรกิจประเภทเดียวกันจำนวนหนึ่ง
และมีการนำเข้าสินค้าราคาถูกจากต่างประเทศ
บริษัทฯได้รองรับความเสี่ยงด้วยการกระจายช่องทางการจัดจำหน่ายของระบบการขายตรง
(Direct Sales) ผ่านตัวแทนจำหน่ายสินค้า และติดต่อโดยตรงกับลูกค้า
ตลอดจนร่วมมือกับหน่วยราชการที่เกี่ยวข้องในการจัดตั้งมาตรฐานตรวจสอบคุณภาพสินค้าก่อนได้รับอนุญาตนำเข้าสินค้าจากต่างประเทศ
เพื่อให้ได้สินค้านำเข้าที่มีคุณภาพดีทัดเทียมกับสินค้าที่ผลิตในประเทศ และเป็นการคุ้มครองผู้บริโภค

2.2 ความเสี่ยงด้านราคาวัตถุดิบ

ราคาเม็ดพลาสติกซึ่งเป็นวัตถุดิบหลักเป็นผลพลอยได้จากการกลั่นน้ำมัน
ซึ่งหากราคาน้ำมันดิบในตลาดโลกมีการปรับราคาสูงขึ้น จะมีผลทำให้ราคาวัตถุดิบเพิ่มสูงขึ้นเช่นกัน
แม้ว่าบริษัทฯจะซื้อวัตถุดิบส่วนใหญ่จากผู้ผลิตภายในประเทศ
แต่ราคาปัจจัยที่ใช้ผลิตวัตถุดิบและราคาวัตถุดิบจะอ้างอิงกับราคาในตลาดโลกที่ซื้อขายกันด้วยเงินสกุลเหรียญดอลลาร์สหรัฐอเมริกา
ดังนั้น ความผันผวนของอัตราแลกเปลี่ยนของค่าเงินบาทกับดอลลาร์สหรัฐอเมริกา
จึงมีผลต่อราคาวัตถุดิบด้วย นอกจากนี้
ระดับของอุปสงค์และอุปทานของการผลิตและการบริโภคทั้งตลาดในประเทศและตลาดต่างประเทศก็มีผลต่อราคาวัตถุดิบ
เพราะหากราคาวัตถุดิบในตลาดโลกมีการปรับราคา
ก็จะทำให้ราคาขายในประเทศปรับราคาขึ้นเช่นกัน

เนื่องจากบริษัทฯมีปริมาณการใช้เม็ดพลาสติกและผงเมลามีนคิดเป็นสัดส่วนประมาณร้อยละ 60-70
ของต้นทุนของผลิตภัณฑ์
จึงทำให้บริษัทฯมีความเสี่ยงต่อการแบกรับภาระต้นทุนที่สูงขึ้นและการไม่สามารถกำหนดราคาขายที่เหมาะสมและสอดคล้องกับต้นทุนที่เพิ่มขึ้นเมื่อเกิดภาวะความผันผวนของราคาวัตถุดิบได้
ดังนั้น บริษัทฯจึงได้วางแนวทางรองรับความเสี่ยงจากการเปลี่ยนแปลงของราคาวัตถุดิบดังนี้

1)  จัดตั้งคณะกรรมการจัดซื้อวัตถุดิบโดยเฉพาะเพื่อติดตามและประเมินการเคลื่อนไหวของราคาวัตถุดิบจากผู้ขายและผู้ผลิตภายในประเทศและต่างประเทศ
    พิจารณาปริมาณการใช้ รวมถึงการเจรจาต่อรองราคากับผู้จำหน่าย

2)  จัดหาแหล่งผลิตวัตถุดิบที่มีคุณภาพและมาตรฐานตามที่บริษัทฯกำหนดจากในประเทศและต่างประเทศเพิ่มเติม
    เพื่อให้บริษัทฯมีแหล่งผลิตวัตถุดิบที่เพียงพอและเป็นทางเลือกในการสอบราคาวัตถุดิบจากผู้ขายหรือผู้ผลิตหลายรายก่อนการสั่งซื้อ
    เพื่อใช้ในการเปรียบเทียบเงื่อนไขที่ดีที่สุด

3)  ตรวจและติดตามคุณภาพวัตถุดิบให้มีคุณภาพตามมาตรฐานที่กำหนดอย่างสม่ำเสมอ
    โดยการสุ่มตรวจสอบวัตถุดิบโดยบริษัทกลางหรือหน่วยงานราชการที่รับบริการในการตรวจสอบคุณภาพ

4)  หากวัตถุดิบมีแนวโน้มขึ้นราคา
    บริษัทฯจะซื้อวัตถุดิบล่วงหน้าในปริมาณที่เพียงพอต่อการใช้ผลิตในระยะเวลาหนึ่งเพื่อสามารถผลิตและจัดส่งสินค้าได้ตามที่ตกลงไว้ล่วงหน้ากับลูกค้า
    หรือหากราคาวัตถุดิบมีความผันผวนมาก บริษัทฯก็จะทำการสั่งซื้อวัตถุดิบบ่อยครั้งมากขึ้น

5)  กรณีที่ราคาวัตถุดิบในต่างประเทศต่ำกว่าราคาภายในประเทศ
    บริษัทฯจะนำเข้าวัตถุดิบจากต่างประเทศ

6)  ใช้หลักการบริหารจัดการของ Supply Chain
    ในการประมาณการคำสั่งซื้อร่วมกับลูกค้าและประสานงานกับผู้ผลิตวัตถุดิบเพื่อให้การจัดส่งวัตถุดิบและการผลิตของบริษัทฯมีประสิทธิภาพและประสิทธิผล

7)  เจรจาทำสัญญาหรือข้อตกลงขอปรับราคาขายสินค้ากับลูกค้าทุกๆ 1-3 เดือน
    ตามความเหมาะสมและผลของการเจรจากับลูกค้า

2.3 ความเสี่ยงด้านการผลิต

เนื่องจากผงเมลามีนซึ่งเป็นวัตถุดิบหลักของผลิตภัณฑ์เครื่องใช้ในครัวเรือนเป็นสินค้าที่มีลักษณะเฉพาะและมีผู้ผลิตและจำหน่ายในประเทศไม่มากรายนัก
ในขณะที่บริษัทฯมีความต้องการใช้ผงเมลามีนเพิ่มมากขึ้นตามการเติบโตของธุรกิจผลิตภัณฑ์เครื่องใช้ในครัวเรือน
ดังนั้น บริษัทฯจึงอาจประสบกับปัญหาการขาดแคลนวัตถุดิบที่ใช้ในการผลิต
และส่งผลให้ยอดขายผลิตภัณฑ์เครื่องใช้ในครัวเรือนของบริษัทฯไม่สามารถเติบโตได้ตามที่ควร
อย่างไรก็ตาม บริษัทฯได้มีแนวทางรองรับความเสี่ยง ดังนี้

1)  บริษัทฯมีสัดส่วนการถือหุ้นอยู่ร้อยละ 45 ของจำนวนหุ้นสามัญทั้งหมดของบริษัท ไทย เอ็มเอฟซี
    จำกัด ซึ่งเป็นผู้ผลิตผงเมลามีนรายสำคัญให้บริษัทฯ และจากการวิจัยและพัฒนาวัตถุดิบร่วมกัน
    ตลอดจนกำลังการผลิตของบริษัท ไทย เอ็มเอฟซี จำกัด
    ที่มีอยู่อย่างเพียงพอต่อความต้องการของบริษัทฯและยังสามารถจำหน่ายให้แก่ผู้ผลิตรายอื่นได้อีก
    ทำให้บริษัทฯมีความมั่นใจว่ามีแหล่งวัตถุดิบผงเมลามีนที่มีคุณภาพและไม่มีปัญหาขาดแคลนวัตถุดิบ

2)  บริษัทฯมีความสัมพันธ์ที่ดีกับผู้ผลิตผงเมลามีนรายอื่นและเป็นคู่ค้ากันมานาน
    และมีการสร้างความสัมพันธ์ที่ดีกับผู้ผลิตวัตถุดิบที่มีคุณภาพในต่างประเทศ
    ทำให้บริษัทฯสามารถจัดหาวัตถุดิบได้ในราคาที่เหมาะสม
    และมั่นใจได้ว่าวัตถุดิบจะมีปริมาณเพียงพอต่อการผลิตที่มีการขยายตัวหรือสามารถรองรับการขยายฐานการผลิตทั้งในประเทศและในกลุ่มประเทศเป้าหมายได้

ในส่วนของเม็ดพลาสติกซึ่งเป็นวัตถุดิบที่สำคัญของผลิตภัณฑ์เพื่องานอุตสาหกรรม
บริษัทฯไม่มีความเสี่ยงต่อการประสบปัญหาการขาดแคลนวัตถุดิบ
เนื่องจากมีผู้ผลิตและจำหน่ายหลายราย
ประกอบกับบริษัทฯสามารถจัดหาได้จากทั้งภายในประเทศและต่างประเทศ

2.4 ความเสี่ยงด้านแรงงาน

ภาวะเศรษฐกิจโลกและประเทศไทยที่ปรับตัวดีขึ้น การปรับขึ้นของอัตราค่าแรงขั้นต่ำทั่วประเทศ
และการเติบโตของหลายอุตสาหกรรม
ทำให้กลุ่มแรงงานมีฝีมือในประเทศไทยมีทางเลือกในการประกอบอาชีพมากขึ้น
ส่งผลให้เกิดปัญหาการขาดแคลนแรงงานมีฝีมือและคาดว่าจะมีแนวโน้มเพิ่มขึ้นทุกปี
ซึ่งจะกระทบกระบวนการผลิตสินค้าเมลามีน
เนื่องจากบริษัทฯยังมีความจำเป็นต้องพึ่งพาแรงงานมีฝีมือ
และมีความต้องการเป็นจำนวนมากเพื่อรองรับคำสั่งซื้อของลูกค้าที่เพิ่มสูงขึ้น
บริษัทฯได้ตระหนักถึงปัญหาการขาดแคลนแรงงานมีฝีมือดังกล่าว
จึงได้เตรียมแนวทางในการดำเนินงานเพื่อลดผลกระทบต่อการขยายตัวของธุรกิจบริษัทฯดังนี้

1)  บริหารจัดการแผนการผลิตอย่างมีประสิทธิภาพเพื่อลดขั้นตอนการทำงานที่ไม่จำเป็น
    และพัฒนากระบวนการทำงานในโรงงานเป็นแบบ Lean Manufacturing

2)  จัดตั้งศูนย์ฝึกอบรมเพื่อฝึกทักษะการผลิตให้กับพนักงานก่อนปฏิบัติงานจริง
    และเพิ่มประสิทธิภาพกำลังคน

3)  นำเข้าแรงงานต่างด้าวอย่างถูกกฎหมายมาทำงานในบางกระบวนการผลิต

4)  จัดให้มีสวัสดิการในปัจจัยพื้นฐานอื่นๆ อย่างเหมาะสมนอกเหนือจากค่าแรงตามที่กฎหมายกำหนด
    สิทธิในการได้รับการอบรมเพื่อพัฒนาความรู้และทักษะ
    ตลอดจนโอกาสที่จะได้รับความก้าวหน้าในอาชีพและการพัฒนาคุณภาพชีวิตความเป็นอยู่ผ่านกระบวนการส่งเสริมและปลูกฝังจิตสำนึกของการรักองค์กรและร่วมเป็นส่วนหนึ่งขององค์กร
    ทั้งนี้เพื่อเป็นแรงจูงใจให้พนักงานอยู่กับองค์กรในระยะยาว

5)  ร่วมกับสถาบันการศึกษาชั้นนำในการพัฒนาเครื่องจักรอัตโนมัติหรือกึ่งอัตโนมัติเพื่อลดการพึ่งพาแรงงาน

6)  ขยายฐานการผลิตไปยังประเทศที่มีศักยภาพในการผลิตและยังไม่เกิดภาวะขาดแคลนแรงงาน
    ตลอดจนมีอัตราค่าแรงที่สมเหตุสมผล

2.5 ความเสี่ยงด้านการแข่งขันของธุรกิจขายตรง

ตลาดของธุรกิจขายตรงในประเทศไทยมีมูลค่าสูงและมีการเติบโตอย่างต่อเนื่อง
โดยมีคู่แข่งอยู่เป็นจำนวนมากและมีแนวโน้มที่จะเพิ่มขึ้นอย่างต่อเนื่อง
โดยมีทั้งคู่แข่งที่เป็นธุรกิจขายตรงภายในประเทศและธุรกิจเครือข่ายแบบข้ามชาติ
ซึ่งอาจส่งผลให้ระบบธุรกิจเครือข่ายของบริษัทฯไม่เติบโตเท่าที่ควรและสูญเสียส่วนแบ่งทางการตลาดได้
บริษัทฯจึงได้วางแนวทางรองรับความเสี่ยงดังนี้

1)  วางแผนการสั่งซื้อสินค้าอย่างมีประสิทธิภาพเพื่อเพิ่มอำนาจต่อรองด้านราคาสินค้ากับผู้ผลิตโดยเฉพาะกลุ่มสินค้าที่ขายดีในอันดับต้นๆ
    หรือเป็นสินค้าที่มีการหมุนเวียนซื้อขายเร็ว (Fast Moving)
    ซึ่งสามารถช่วยลดต้นทุนของสินค้าสำเร็จรูปได้

2)  ใช้กลยุทธ์การสร้างตราสินค้าเพื่อสร้างฐานลูกค้าของธุรกิจให้มั่นคงและมีความจงรักภักดีต่อตราสินค้า
    (Customer Royalty Program)

3)  มุ่งเน้นแนวทางการสร้างสรรค์นวัตกรรมทั้งในด้านระบบงานและผลิตภัณฑ์
    เพื่อสร้างความแตกต่างให้กับธุรกิจ
    และผลักดันให้เป็นผู้นำด้านนวัตกรรมในตลาดของธุรกิจเครือข่าย

4)  คัดสรรสินค้าโดยพิจารณาผู้จำหน่ายสินค้าทั้งในประเทศและต่างประเทศ
    ด้วยหลักเกณฑ์ในการเป็นคู่ค้าที่ดี (Good Supplier Selection Program)
    ซึ่งเป็นการพิจารณาผู้จำหน่ายสินค้าในด้านหลักๆ ได้แก่ การสนับสนุนด้านการตลาด
    การขนส่งและการกระจายสินค้า และการสนับสนุนด้านวิทยากร/ฝึกอบรม เป็นต้น
    ซึ่งช่วยลดปัญหาสต็อกคงค้างและก่อให้เกิดระบบการส่งสินค้าเมื่อต้องการใช้
    (Just-in-time)

5)  มุ่งเน้นและให้ความสำคัญกับสินค้าที่อยู่ในกระแสนิยมหรือมีการตอบรับจากผู้บริโภคที่ดี ได้แก่
    ผลิตภัณฑ์กลุ่มนวัตกรรมสุขภาพและความงาม และผลิตภัณฑ์กลุ่มนวัตกรรมเกษตร
    ซึ่งเป็นกลุ่มสินค้าหลักในการดำเนินธุรกิจในขณะนี้
    รวมถึงขยายกลุ่มผลิตภัณฑ์ให้มีความหลากหลายมากขึ้นด้วยการนำเสนอสินค้าใหม่ๆ
    ที่ตรงกับความต้องการของผู้บริโภคและนักธุรกิจเอสเนเจอร์และมีตลาดรองรับในระดับที่เหมาะสม
    เพื่อลดความเสี่ยงจากการวางตลาดสินค้าใหม่

6)  ขยายช่องทางการจัดจำหน่ายไปยังประเทศเพื่อนบ้าน ได้แก่ พม่า ลาว กัมพูชา อินโดนีเซีย
    ฯลฯ เพื่อลดความเสี่ยงของตลาดภายในประเทศ
    เพิ่มโอกาสทางธุรกิจและรองรับความต้องการของสมาชิกที่ต้องการขยายตลาดให้กว้างขวางขึ้น
    ภายใต้หลักแนวคิดทางธุรกิจแบบรหัสเดียวทำธุรกิจได้ทั่วโลก หรือ One Code One World

7)  สรรหาและร่วมเป็นพันธมิตรกับธนาคารชั้นนำทั้งในประเทศและในภูมิภาคอาเซียน
    เพื่อช่วยสนับสนุนและพัฒนาให้ระบบการจ่ายชำระค่าสินค้าและการจ่ายค่าผลประโยชน์ตอบแทนเป็นไปอย่างถูกต้อง
    แม่นยำและรวดเร็ว อีกทั้งมีความทันสมัยและโดดเด่นด้วยเทคโนโลยีใหม่ๆ

8)  พัฒนาระบบเทคโนโลยีสารสนเทศอย่างต่อเนื่อง
    เพื่อรองรับการเติบโตของธุรกิจและสามารถตอบสนองความต้องการของนักธุรกิจเอสเนเจอร์ทั้งในด้านส่งเสริมการผลักดันยอดขายและด้านอื่นๆ
    ได้มากขึ้น

2.6 ความเสี่ยงด้านการเงิน

2.6.1 ความเสี่ยงจากการผิดข้อกำหนดทางการเงิน

  บริษัทฯต้องปฏิบัติตามข้อกำหนดทางการเงิน
  ซึ่งระบุไว้ในสัญญาเงินกู้ระหว่างบริษัทฯกับธนาคารเจ้าหนี้
  และยังคงมีผลอยู่จนกว่าบริษัทฯจะชำระคืนหนี้เงินกู้เสร็จสิ้น ดังนั้น
  หากบริษัทฯไม่สามารถปฏิบัติตามข้อกำหนดทางการเงิน
  อาจทำให้บริษัทฯตกอยู่ในสถานะการผิดนัดชำระหนี้

แนวทางรองรับความเสี่ยง

  บริษัทฯได้จัดทำประมาณการงบการเงินขึ้นใช้ภายในองค์กร
  เพื่อเป็นเครื่องมือของฝ่ายบริหารในการประมาณการอัตราส่วนทางการเงินต่างๆ
  ที่จะเกิดขึ้นในอนาคต
  ตลอดจนมีการติดตามผลการดำเนินงานที่เกิดขึ้นจริงในแต่ละงวดเพื่อลดโอกาสของการปฏิบัติผิดข้อกำหนดทางการเงิน

2.6.2 ความเสี่ยงจากอัตราแลกเปลี่ยนเงินตราต่างประเทศ

  เนื่องจากธุรกิจการส่งออกสินค้า และการนำเข้าวัตถุดิบ สินค้าสำเร็จรูป
  รวมถึงเครื่องจักรและอุปกรณ์บางชนิดของบริษัทฯ
  มีความเสี่ยงจากการผันผวนของอัตราแลกเปลี่ยนเงินตราต่างประเทศ
  ทำให้บริษัทฯไม่สามารถประมาณการรายได้และต้นทุน ตลอดจนกระแสเงินสดได้อย่างแม่นยำ

แนวทางรองรับความเสี่ยง

  บริษัทฯมีรายได้จากการส่งออกส่วนใหญ่เป็นเงินสกุลดอลลาร์สหรัฐอเมริกา
  โดยในแต่ละปีจะมีสัดส่วนประมาณร้อยละ 60-70 ของรายได้จากการส่งออกทั้งหมด
  และจะมีปริมาณรายรับเงินสกุลดังกล่าวเพิ่มสูงขึ้นตามการขยายตัวของธุรกิจส่งออก
  ขณะที่การนำเข้าของบริษัทฯส่วนใหญ่ก็สั่งซื้อเป็นเงินสกุลดอลลาร์สหรัฐอเมริกาเช่นเดียวกัน
  แต่ปริมาณรายจ่ายจะผันแปรขึ้นอยู่กับปริมาณการลงทุนในสินทรัพย์ในแต่ละปี
  บริษัทฯได้บริหารจัดการเพื่อลดความเสี่ยงจากอัตราแลกเปลี่ยน
  โดยใช้วิธีบริหารกระแสเงินสดรับและจ่ายเงินตราต่างประเทศให้มีความสมดุล (Natural
  Hedge)
  ควบคู่กับการพิจารณาทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากการผันผวนของอัตราแลกเปลี่ยนเงินตราต่างประเทศตามความเหมาะสมกับสภาวการณ์ในขณะนั้น
  การทำสัญญาดังกล่าวจะช่วยให้บริษัทฯสามารถทราบรายได้ ต้นทุนของสินค้า
  และกระแสเงินสดที่แน่นอน ตลอดจนกำหนดกลยุทธ์ต่างๆ ที่เหมาะสมของบริษัทฯได้

  นอกจากนี้
  บริษัทฯได้เจรจาและเสนอราคาขายสินค้าให้แก่ลูกค้าเป็นเงินสกุลอื่นนอกเหนือจากดอลลาร์สหรัฐอเมริกาตามความเหมาะสม
  เพื่อเป็นการกระจายความเสี่ยงด้านอัตราแลกเปลี่ยนและลดผลกระทบจากการพึ่งพิงเงินสกุลใดสกุลหนึ่งมากเกินไป

2.6.3 ความเสี่ยงจากอัตราดอกเบี้ย

  เงินกู้ยืมระยะยาวที่บริษัทฯได้กู้ยืมจากธนาคารพาณิชย์ในประเทศ ประกอบด้วย

1)  เงินกู้ยืมระยะยาวที่บริษัทฯได้รับจากการเข้าร่วมโครงการเงินทุนหมุนเวียนเพื่อการอนุรักษ์พลังงาน
    มีเงื่อนไขอัตราดอกเบี้ยคงที่ตลอดระยะเวลาเงินกู้
    เนื่องจากเป็นเงินกู้ต้นทุนต่ำที่รัฐบาลให้การสนับสนุนเพื่อการอนุรักษ์พลังงาน

2)  เงินกู้ยืมระยะยาวเพื่อการลงทุนตามแผนงานขยายธุรกิจในแต่ละปี มีเงื่อนไขดอกเบี้ยอิงอัตรา
    MLR, Prime rate และ THBFIX 3 เดือน ซึ่งเป็นอัตราดอกเบี้ยลอยตัว
    ตลอดระยะเวลาเงินกู้

3)  เงินกู้ยืมระยะยาวเพื่อการใช้จ่ายฟื้นฟูโรงงานสาขาอมตะนคร ชลบุรี
    มีเงื่อนไขพิเศษเป็นอัตราดอกเบี้ยคงที่ตลอดระยะเวลาเงินกู้

  นอกจากนี้ วงเงินกู้หมุนเวียนของบริษัทฯก็มีอัตราดอกเบี้ยอิงอัตรา MOR หรือ Money Market
  Rate ซึ่งเป็นอัตราดอกเบี้ยลอยตัว
  ทำให้บริษัทฯมีความเสี่ยงของการขึ้นลงของอัตราดอกเบี้ยซึ่งอิงกับอัตราลอยตัวดังกล่าวเมื่ออัตราดอกเบี้ยในท้องตลาดมีความผันผวน

แนวทางรองรับความเสี่ยง

  บริษัทฯมีแนวทางรองรับเพื่อลดความเสี่ยงจากอัตราดอกเบี้ยดังนี้

-   จัดเตรียมแผนการลงทุนไว้ล่วงหน้าเพื่อที่บริษัทฯจะได้มีเวลาเพียงพอในการจัดหาและพิจารณาแหล่งวงเงินสินเชื่อต่างๆ
    ที่มีเงื่อนไขอัตราดอกเบี้ยที่เหมาะสมกับบริษัทฯ

-   พิจารณาชำระคืนเงินต้นก่อนกำหนดเพิ่มเติมตามความเหมาะสม
    หากบริษัทฯมีสภาพคล่องส่วนเกิน
    ซึ่งบริษัทฯสามารถกระทำได้โดยไม่มีค่าใช้จ่ายส่วนเพิ่มและไม่ผิดต่อเงื่อนไขในสัญญาเงินกู้

-   ติดตามข้อมูลการเคลื่อนไหวของภาวะอัตราดอกเบี้ยในท้องตลาดและปัจจัยต่างๆ
    ที่มีผลกระทบต่อการเปลี่ยนแปลงของอัตราดอกเบี้ย
    เพื่อใช้ประเมินทิศทางของอัตราดอกเบี้ยและเป็นข้อมูลประกอบการพิจารณาเงื่อนไขอัตราดอกเบี้ยเมื่อบริษัทฯมีความจำเป็นต้องจัดหาเงินกู้ยืมระยะยาวเพิ่มเติม

-   พิจารณาเลือกใช้เงื่อนไขอัตราดอกเบี้ยแบบคงที่หรืออัตราดอกเบี้ยที่อิงอัตราลอยตัวอื่น เช่น
    อัตราดอกเบี้ยเงินฝาก เป็นต้น สำหรับเงินกู้ยืมระยะยาวที่จะจัดหาเพิ่มเติม
    เพื่อช่วยถ่วงดุลหรือกระจายความเสี่ยงจากความผันผวนของอัตราดอกเบี้ยในท้องตลาด

-   พิจารณาใช้เครื่องมือทางการเงินตามความเหมาะสมเพื่อป้องกันความเสี่ยงจากความผันผวนของอัตราดอกเบี้ยและบริษัทฯสามารถทราบภาระต้นทุนทางการเงินที่แน่นอน

  สำหรับวงเงินสินเชื่อหมุนเวียนที่มีอัตราดอกเบี้ยลอยตัวนั้น
  ส่วนใหญ่เป็นวงเงินสินเชื่อประเภทเบิกเงินเกินบัญชีและเงินกู้ยืมระยะสั้น
  ซึ่งบริษัทฯก็มีแนวทางรองรับความเสี่ยงโดยการจัดทำประมาณการเงินสดล่วงหน้าเพื่อให้บริษัทฯได้ทราบถึงความต้องการใช้เงินสดหมุนเวียนในแต่ละช่วงเวลา
  ตลอดจนสามารถวางแผนและพิจารณาจัดหาเงินกู้ยืมระยะสั้นจากการใช้วงเงินสินเชื่อหมุนเวียนแต่ละประเภทได้อย่างเหมาะสมและในปริมาณเท่าที่จำเป็นจะต้องใช้จ่าย
  นอกจากนี้ การได้รับวงเงินสินเชื่อหมุนเวียนกับธนาคารพาณิชย์เพิ่มเติมในระหว่างปี พ.ศ. 2555
  ช่วยให้บริษัทฯมีทางเลือกเพิ่มขึ้นในการเบิกใช้เงินกู้ยืมระยะสั้นที่มีต้นทุนทางการเงินที่เหมาะสม

2.6.4 ความเสี่ยงด้านการให้สินเชื่อ

  เนื่องจากการขายสินค้าให้กับลูกค้าส่วนใหญ่ของบริษัทฯเป็นการขายเชื่อทั้งลูกค้าภายในและต่างประเทศ
  การจัดจำหน่ายให้กับลูกค้ารายเก่าที่ซื้อขายกับบริษัทฯมานาน และลูกค้ารายใหม่ๆ
  ตามฐานลูกค้าของบริษัทฯที่เพิ่มมากขึ้นเรื่อยๆ รวมถึงระยะเวลาการให้เครดิตแก่ลูกค้าที่ต่างๆ กัน
  ทำให้บริษัทฯมีความเสี่ยงจากการไม่สามารถเรียกเก็บชำระหนี้จากลูกค้าได้

แนวทางรองรับความเสี่ยง

  บริษัทฯได้กำหนดเกณฑ์การจัดระดับความน่าเชื่อถือของลูกค้า การหาข้อมูลเพิ่มเติมเกี่ยวกับลูกค้า
  และการวิเคราะห์ข้อมูลเบื้องต้นก่อนการให้สินเชื่อแก่ลูกค้า
  ทำให้บริษัทฯมีความเสี่ยงจากการให้สินเชื่อแก่ลูกค้าอยู่ในระดับที่เหมาะสม
  อีกทั้งบริษัทฯมีลูกค้าจำนวนมากรายที่มีการกระจายครอบคลุมทั้งผู้ผลิตและผู้จำหน่าย
  และลูกค้าเหล่านั้นมีตลาดที่กระจายอย่างหลากหลาย
  ทำให้การกระจุกตัวของความเสี่ยงด้านการให้สินเชื่อที่เกี่ยวกับลูกหนี้การค้าอยู่ในระดับต่ำ
  ด้วยเหตุผลข้างต้น
  ตลอดจนจากประสบการณ์การเก็บหนี้ในอดีตและการควบคุมการอนุมัติวงเงินสินเชื่อ
  ทำให้ฝ่ายบริหารเชื่อว่าจะไม่มีความเสี่ยงทางด้านการให้สินเชื่ออย่างมีสาระสำคัญและเพิ่มเติมจากจำนวนที่บริษัทฯได้บันทึกไว้เป็นค่าเผื่อหนี้สงสัยจะสูญแล้วโดยไม่มีการเปลี่ยนแปลงที่เป็นสาระสำคัญเมื่อเทียบกับปีก่อน

  กรณีลูกค้าต่างประเทศโดยเฉพาะลูกค้ารายใหม่หรือลูกค้าที่บริษัทฯยังไม่มีความมั่นใจในฐานะการเงิน
  บริษัทฯกำหนดเงื่อนไขการชำระเงินด้วยเลตเตอร์ออฟเครดิต
  หรือต้องโอนชำระเงินก่อนบางส่วนหรือทั้งหมด